**ΦΥΛΛΟ ΟΔΗΓΙΩΝ ΧΡΗΣΗΣ**

**MODIWART® 5% w/w κρέμα**

**Imiquimod**

|  |
| --- |
| ***Διαβάστε προσεκτικά ολόκληρο το φύλλο οδηγιών χρήσης προτού αρχίσετε να χρησιμοποιείτε αυτό το φάρμακο.*** |
| - Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.  - Εάν έχετε τυχόν περαιτέρω απορίες, ρωτήστε το γιατρό σας ή το φαρμακοποιό σας.  - Η συνταγή γι’ αυτό το φάρμακο συμπληρώθηκε για σας. Δεν πρέπει να το δώσετε σε άλλους.  Μπορεί να τους προκαλέσει βλάβη, ακόμα και όταν τα συμπτώματά τους είναι ίδια με τα δικά σας.  - Εάν κάποια ανεπιθύμητη ενέργεια γίνεται σοβαρή, ή αν παρατηρήσετε κάποια ανεπιθύμητη ενέργεια που δεν αναφέρεται στο παρόν φύλλο οδηγιών, παρακαλείσθε να ενημερώσετε το γιατρό ή το φαρμακοποιό σας. |

***Με το παρόν φύλλο οδηγιών χρήσης θα ενημερωθείτε για τα ακόλουθα:***

1. Τι είναι η κρέμα MODIWART® και ποια είναι η χρήση της.

2. Τι πρέπει να γνωρίζετε προτού χρησιμοποιήσετε την κρέμα MODIWART®

3. Πώς να χρησιμοποιήσετε την κρέμα MODIWART®

4. Πιθανές ανεπιθύμητες ενέργειες

5. Πώς να φυλάσσεται η κρέμα MODIWART®

6. Λοιπές πληροφορίες

**1. ΤΙ ΕΙΝΑΙ Η ΚΡΕΜΑ MODIWART® ΚΑΙ ΠΟΥ ΧΡΗΣΙΜΟΠΟΙΕΙΤΑΙ**

Η κρέμα MODIWART® μπορεί να χρησιμοποιηθεί για τρεις διαφορετικές παθήσεις. Ο γιατρός σας μπορεί να συνταγογραφήσει την κρέμα MODIWART® για τη θεραπεία:

● Tων κονδυλωμάτων (οξυτενών κονδυλωμάτων) που βρίσκονται στην επιφάνεια των γεννητικών οργάνων καθώς και γύρω από τον πρωκτό.

Η κρέμα MODIWART® βοηθάει το ανοσοποιητικό σύστημα του οργανισμού σας για να παραχθούν φυσικές ουσίες που βοηθούν στην καταπολέμηση του ιού που προκαλεί τα κονδυλώματα.

**2. ΤΙ ΠΡΕΠΕΙ ΝΑ ΓΝΩΡΙΖΕΤΕ ΠΡΙΝ ΝΑ ΧΡΗΣΙΜΟΠΟΗΣΕΤΕ ΤΗΝ ΚΡΕΜΑ MODIWART®**

**Μη χρησιμοποιείτε την κρέμα MODIWART®:**

-Εάν είστε αλλεργικός στην imiquimod (το δραστικό συστατικό) ή σε οποιοδήποτε από τα συστατικά της κρέμας MODIWART®.

**Παιδιά και έφηβοι:**

-Δε συνιστάται η χρήση σε παιδιά και εφήβους.

**Προσέξτε ιδιαιτέρως με την κρέμα MODIWART®:**

♦ Αν έχετε χρησιμοποιήσει προηγουμένως κρέμα MODIWART® ή άλλα παρόμοια σκευάσματα θα πρέπει να ενημερώσετε το γιατρό σας πριν ξεκινήσετε τη συγκεκριμένη θεραπεία.

♦ Ενημερώστε το γιατρό σας σε περίπτωση προβλημάτων με το ανοσοποιητικό σας σύστημα.

♦ Μη χρησιμοποιείτε την κρέμα MODIWART® μέχρι να θεραπευτεί η πάσχουσα περιοχή μετά από προηγούμενη φαρμακευτική ή χειρουργική θεραπεία.

♦ Αποφύγετε την επαφή με τα μάτια, τα χείλη και τα ρουθούνια. Σε περίπτωση ατυχήματος απομακρύνετε την κρέμα ξεπλένοντας με νερό.

♦ Μην εφαρμόζετε την κρέμα εσωτερικά.

♦ Μη χρησιμοποιείτε μεγαλύτερη ποσότητα κρέμας από αυτή που σας έχει συμβουλέψει ο γιατρός σας.

♦ Μην καλύψετε τα κονδυλώματα με επίδεσμο ή άλλα υλικά επιδέσεως τραυμάτων μετά την εφαρμογή της κρέμας MODIWART®.

♦ Εάν οι παρενέργειες στην υπό θεραπεία περιοχή γίνουν πολύ δυσάρεστες, θα πρέπει να ξεπλύνετε την κρέμα με ουδέτερο σαπούνι και νερό. Μόλις σταματήσει το πρόβλημα μπορείτε να ξεκινήσετε πάλι τη θεραπεία.

♦ Ενημερώστε το γιατρό σας εάν παρουσιάσετε μη φυσιολογικό αιμοδιάγραμμα.

Λόγω του μηχανισμού δράσης της MODIWART®, υπάρχει πιθανότητα επιδείνωσης της υπάρχουσας φλεγμονής από τη χρήση της κρέμας στην υπό θεραπεία περιοχή.

● Αν λαμβάνετε θεραπευτική αγωγή για κονδυλώματα στα γεννητικά όργανα, ακολουθήστε αυτές τις πρόσθετες προφυλάξεις:

- Οι άνδρες με κονδυλώματα κάτω από το δέρμα πρέπει καθημερινά να τραβούν την ακροποσθία προς τα πίσω και να πλένουν την περιοχή κάτω από αυτή. Εάν δεν γίνεται καθημερινή υγιεινή κάτω από την ακροποσθία είναι πιθανό να εμφανιστεί σκλήρυνση της ακροποσθίας πρήξιμο και διάβρωση του δέρματος που θα έχουν ως αποτέλεσμα δυσκολία στο τράβηγμά της προς τα πίσω. Εάν εμφανιστούν τα προαναφερόμενα συμπτώματα, σταματήστε αμέσως τη θεραπεία και ενημερώστε το γιατρό σας.

- Εάν έχετε εσωτερικά κονδυλώματα: μη χρησιμοποιήσετε την κρέμα MODIWART® παρά μόνο μετά την επούλωσή τους.

- Εάν έχετε εσωτερικές αλλοιώσεις: μη χρησιμοποιείτε την κρέμα MODIWART® στην ουρήθρα (στο άνοιγμα του οργάνου με το οποίο ουρείτε), τον κόλπο (γεννητικό αγωγό), τον τράχηλο (εσωτερικό γυναικείο όργανο) ή οπουδήποτε μέσα στον πρωκτό (ορθό) σας.

- Μην χρησιμοποιήσετε αυτό το φάρμακο για περισσότερες από μία θεραπευτικές περιόδους εάν έχετε προβλήματα με το ανοσοποιητικό σας σύστημα, είτε λόγω ασθένειας ή λόγω φαρμάκων που ήδη λαμβάνετε. Εάν νομίζετε ότι αυτό ισχύει σε σας μιλήστε στο γιατρό σας.

- Αν είστε θετικός σε HIV πρέπει να ενημερώσετε το γιατρό σας, διότι δεν έχει αποδειχθεί ότι η κρέμα MODIWART® είναι εξίσου αποτελεσματική σε θετικούς HIV ασθενείς. Εάν αποφασίσετε να έχετε σεξουαλικές επαφές ενώ έχετε ακόμη κονδυλώματα, εφαρμόστε την κρέμα MODIWART® μετά – όχι πριν – τη σεξουαλική επαφή. Η κρέμα MODIWART® ενδέχεται να μειώσει την αποτελεσματικότητα των προφυλακτικών ή των διαφραγμάτων, έτσι η κρέμα δεν θα πρέπει να παραμένει κατά τη διάρκεια της σεξουαλικής δραστηριότητας. Θυμηθείτε ότι η κρέμα MODIWART® δεν προσφέρει προφύλαξη κατά τη μετάδοση του ιού HIV ή άλλων σεξουαλικά μεταδιδόμενων νοσημάτων σε κάποιον άλλο.

Κατά τη διάρκεια χρήσης της κρέμας MODIWART® και έως την ίαση, η υπό θεραπεία περιοχή μπορεί να παρουσιάζει πολύ διαφορετική όψη από το υπόλοιπο δέρμα.

**Χρήση άλλων φαρμάκων:**

Ενημερώστε το γιατρό ή το φαρμακοποιό σας εάν παίρνετε ή έχετε πάρει πρόσφατα άλλα φάρμακα, ακόμα και αυτά που χορηγούνται χωρίς ιατρική συνταγή.

Δεν έχουν αναφερθεί φάρμακα που να είναι γνωστό ότι δεν είναι συμβατά με την κρέμα MODIWART®.

**Κύηση και θηλασμός:**

Ζητήστε τη συμβουλή του γιατρού ή του φαρμακοποιού σας προτού πάρετε οποιοδήποτε φάρμακο.

Πρέπει να ενημερώσετε το γιατρό σας αν είστε έγκυος ή σκοπεύετε να μείνετε έγκυος. Ο γιατρός σας θα συζητήσει μαζί σας τους κινδύνους και τα οφέλη από τη χρήση της κρέμας MODIWART® κατά τη διάρκεια της κύησης.

Μελέτες σε ζώα δεν δεικνύουν άμεσα ή έμμεσα επιβλαβή αποτελέσματα κατά τη διάρκεια της εγκυμοσύνης.

Μη θηλάζετε το μωρό σας κατά τη διάρκεια της θεραπείας με κρέμα MODIWART®, διότι δεν είναι γνωστό κατά πόσο η imiquimod αποβάλλεται στο ανθρώπινο γάλα.

**Σημαντικές πληροφορίες σχετικά με ορισμένα συστατικά της κρέμας MODIWART®**:

Ο παραϋδροξυβενζοϊκός μεθυλεστέρας, (E218) και ο παραϋδροξυβενζοϊκός προπυλεστέρας, (E216) μπορεί να προκαλέσουν αλλεργικές αντιδράσεις (πιθανώς όψιμες). Η κητυλική και στεατική αλκοόλη πιθανόν να προκαλέσουν τοπικές δερματικές αντιδράσεις (π.χ. δερματίτιδα από επαφή).

**3. ΠΩΣ ΠΡΕΠΕΙ ΝΑ ΧΡΗΣΙΜΟΠΟΙΕΙΤΕ ΤΗΝ ΚΡΕΜΑ MODIWART®**

**Παιδιά και έφηβοι:**

Δε συνιστάται η χρήση σε παιδιά και εφήβους.

**Ενήλικες:**

Πρέπει πάντα να χρησιμοποιείτε την κρέμα MODIWART® σύμφωνα με τις ακριβείς εντολές του γιατρού σας. Σε περίπτωση που δεν είστε σίγουροι για κάτι, ζητάτε τη γνώμη του γιατρού ή του φαρμακοποιού.

Μην καλύπτετε τα κονδυλώματα με επιδέσμους ή άλλα υλικά επίδεσης μετά την εφαρμογή της κρέμας MODIWART®.

Κάθε φορά που χρησιμοποιείτε την κρέμα πρέπει να ανοίγετε έναν καινούριο φακελλίσκο. Απορρίψτε τυχόν υπολείμματα κρέμας μετά από κάθε χρήση. Μη φυλάξετε τον ανοιγμένο φακελλίσκο για να τον χρησιμοποιήσετε σε μεταγενέστερη ημερομηνία .

**Κρέμα MODIWART® - Οδηγίες εφαρμογής**



● **Αν λαμβάνετε θεραπευτική αγωγή για κονδυλώματα γεννητικών οργάνων:**

Οδηγίες εφαρμογής – (Δευ, Τετ και Παρ)

1. Πριν από τη βραδινή κατάκλιση, πλύνετε τα χέρια σας και την περιοχή θεραπείας με ουδέτερο σαπούνι και νερό. Στεγνώστε καλά.

2. Ανοίξτε έναν καινούριο φακελλίσκο και πιέστε τον μέχρι να βγει λίγη κρέμα στην άκρη του δακτύλου σας.

3. Εφαρμόστε ένα λεπτό στρώμα κρέμας MODIWART® σε καθαρή και στεγνή επιφάνεια κονδυλώματος και κάντε ελαφρύ μασάζ μέχρι να απορροφηθεί εντελώς η κρέμα.

4. Αφού εφαρμόσετε την κρέμα, πετάξτε τον ανοιγμένο φακελλίσκο και πλύνετε τα χέρια σας με νερό και σαπούνι.

5. Αφήστε την κρέμα MODIWART® πάνω στο κονδύλωμα για 6 έως 10 ώρες. Μην κάνετε ντους ή μπάνιο στο χρονικό αυτό διάστημα.

6. Μετά από 6 έως 10 ώρες, πρέπει να ξεπλύνετε την περιοχή στην οποία εφαρμόσατε την κρέμα MODIWART®, με ουδέτερο σαπούνι και νερό.

Εφαρμόστε την κρέμα MODIWART® 3 φορές την εβδομάδα. Για παράδειγμα, εφαρμόστε την κρέμα Δευτέρα, Τετάρτη και Παρασκευή. Ένας φακελλίσκος περιέχει αρκετή κρέμα για να καλύψει μια επιφάνεια κονδυλώματος 20 cm2 (περίπου 3 τετραγωνικές ίντσες).

Οι άνδρες με κονδυλώματα κάτω από την ακροποσθία πρέπει να τραβούν την ακροποσθία προς τα πίσω και να πλένουν την περιοχή κάτω από αυτή κάθε μέρα (βλέπε παράγραφο 2 "Προσέξτε ιδιαιτέρως με την κρέμα MODIWART®").

Συνεχίστε τη χρήση της κρέμας MODIWART® σύμφωνα με τις ιατρικές οδηγίες μέχρι την πλήρη αποδρομή των κονδυλωμάτων σας (το ήμισυ των γυναικών που αποθεραπεύονται με imiquimod το επιτυγχάνει σε 8 εβδομάδες, εν αντιθέσει με το ήμισυ των ανδρών που επιτυγχάνεται σε 12 εβδομάδες. Σε ορισμένους ασθενείς παρατηρήθηκε ότι τα κονδυλώματα μπορεί να αποδράμουν στις 4 εβδομάδες). Πρέπει να συνεχίσετε τη χρήση της κρέμας MODIWART® σύμφωνα με τις οδηγίες του γιατρού μέχρι την πλήρη ίαση των κονδυλωμάτων σας (τα κονδυλώματα μπορούν να εξαλειφθούν σε 8-10 εβδομάδες, αλλά μπορεί να έχουν ήδη εξαλειφθεί μετά τις 4 πρώτες εβδομάδες της θεραπείας).

Μη χρησιμοποιείτε την κρέμα MODIWART® πέραν των 16 εβδομάδων για τη θεραπεία κάθε επεισοδίου κονδυλωμάτων.

Εάν νομίζετε ότι η δράση της κρέμας MODIWART® είναι πολύ ισχυρή ή πολύ ασθενής, συζητήστε το με το γιατρό ή το φαρμακοποιό σας.

**Αν χρησιμοποιείτε περισσότερη κρέμα MODIWART® από ότι πρέπει:**

Ξεπλύνετε την επιπλέον κρέμα με ουδέτερο σαπούνι και νερό.

Όταν εξαλειφθεί οποιαδήποτε δερματική αντίδραση είχε τυχόν παρουσιαστεί, μπορείτε να συνεχίσετε τη θεραπεία σας.

Αν από απροσεξία καταπιείτε την κρέμα MODIWART® παρακαλείσθε να επικοινωνήσετε με το γιατρό σας.

**Αν παραλείψετε τη λήψη της κρέμας MODIWART®**:

Αν παραλείψετε μια δόση, εφαρμόστε την κρέμα όσο πιο σύντομα το θυμηθείτε και στη συνέχεια ακολουθήστε το τακτικό σας πρόγραμμα δοσολογίας. Μην εφαρμόζετε την κρέμα περισσότερες από μία φορές την ημέρα.

Εάν έχετε περισσότερες ερωτήσεις σχετικά με τη χρήση αυτού του προϊόντος, ρωτήστε το γιατρό σας ή το φαρμακοποιό σας.

**4. ΠΙΘΑΝΕΣ ΑΝΕΠΙΘΥΜΗΤΕΣ ΕΝΕΡΓΕΙΕΣ**

**Η συχνότητα των ανεπιθύμητων ενεργειών κατηγοριοποιείται ως εξής:**

- Πολύ συχνές ανεπιθύμητες ενέργειες (πιθανό να συμβούν σε περισσότερους από 1 στους 10 ασθενείς).

- Συχνές ανεπιθύμητες ενέργειες (πιθανό να συμβούν σε λιγότερους από 1 στους 10 ασθενείς).

- Όχι συχνές ανεπιθύμητες ενέργειες (πιθανό να συμβούν σε λιγότερους από 1 στους 100 ασθενείς).

- Σπάνιες ανεπιθύμητες ενέργειες (πιθανό να συμβούν σε λιγότερους από 1 στους 1.000 ασθενείς).

- Πολύ σπάνιες ανεπιθύμητες ενέργειες (πιθανό να συμβούν σε λιγότερους από 1 στους 10.000 ασθενείς).

Όπως όλα τα φάρμακα, η κρέμα MODIWART®` μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους.

Ενημερώστε το συντομότερο δυνατό το γιατρό ή το φαρμακοποιό σας αν δεν αισθάνεστε άνετα ενώ χρησιμοποιείτε την κρέμα MODIWART®.

Σε ορισμένους ασθενείς παρατηρήθηκαν μεταβολές στο χρώμα του δέρματος στην περιοχή όπου εφαρμόστηκε η κρέμα MODIWART®. Αν και με τον καιρό διαπιστώθηκαν συμπτώματα βελτίωσης, σε ορισμένους ασθενείς οι μεταβολές αυτές ενδέχεται να καταστούν μόνιμες.

Αν το δέρμα σας αντιδράσει άσχημα όταν χρησιμοποιείτε την κρέμα MODIWART® πρέπει να σταματήσετε να εφαρμόζετε την κρέμα, να πλύνετε την περιοχή με ουδέτερο σαπούνι και νερό και να επικοινωνήσετε με το γιατρό ή το φαρμακοποιό σας.

Σε μεμονωμένες περιπτώσεις παρατηρήθηκε μείωση του αριθμού των αιμοσφαιρίων. Η μείωση του αριθμού των αιμοσφαιρίων είναι πιθανό να σας καταστήσει επιρρεπή σε λοιμώξεις, να εμφανίζετε ευκολότερα μώλωπες στο σώμα και να προκαλέσει κόπωση. Εάν παρατηρήσετε οποιοδήποτε από αυτά τα συμπτώματα, ενημερώστε το γιατρό σας.

Μικρός αριθμός ασθενών εμφάνισαν τριχόπτωση στην υπό θεραπεία περιοχή ή στην ευρύτερη περιοχή.

Εάν κάποια ανεπιθύμητη ενέργεια γίνει σοβαρή, ή εάν παρατηρήσετε οποιαδήποτε ανεπιθύμητη ενέργεια που δεν αναφέρεται στο παρόν φύλλο οδηγιών χρήσης, παρακαλείσθε να ενημερώστε το γιατρό ή το φαρμακοποιό σας.

**● Αν λαμβάνετε θεραπευτική αγωγή για κονδυλώματα γεννητικών οργάνων:**

Πολλές από τις ανεπιθύμητες ενέργειες της κρέμας MODIWART® οφείλονται στην τοπική δράση της στο δέρμα σας.

Οι **πολύ συχνές** ανεπιθύμητες ενέργειες περιλαμβάνουν συνήθως ερύθημα (61% των ασθενών), διάβρωση του δέρματος (30% των ασθενών), απολέπιση και πρήξιμο. Μπορεί επίσης να εμφανιστεί σκλήρυνση κάτω από το δέρμα, μικρές ανοιχτές πληγές, μια κρούστα που σχηματίζεται κατά την επούλωση και μικρές φυσαλίδες κάτω από το δέρμα. Μπορεί επίσης να αισθανθείτε φαγούρα (32% των ασθενών), αίσθηση καύσου (26% των ασθενών) ή πόνο στις περιοχές όπου εφαρμόσατε την κρέμα MODIWART® (8% των ασθενών). Οι περισσότερες από αυτές τις δερματικές αντιδράσεις είναι ήπιες και το δέρμα θα επανέλθει στη φυσική του κατάσταση 2 περίπου εβδομάδες μετά τη διακοπή της θεραπείας.

**Συχνά**, ορισμένοι ασθενείς (4% ή λιγότερο) παρουσίασαν πονοκέφαλο.

**Όχι συχνά** παρουσίασαν πυρετό και συμπτώματα τύπου γρίπης, πόνους στις αρθρώσεις και στους μύες, πρόπτωση μήτρας, πόνο κατά τη συνουσία στις γυναίκες, προβλήματα στύσης, αύξηση της εφίδρωσης, αδιαθεσία, συμπτώματα στο στομάχι και στο έντερο, εμβοές στα αυτιά, έξαψη, κόπωση, ζάλη, ημικρανία, «τσιμπήματα», αϋπνία, κατάθλιψη, απώλεια όρεξης, πρησμένοι αδένες, βακτηριακές, ιικές και μυκητιασικές λοιμώξεις (π.χ. απλός έρπης με πυρετό), κολπικές λοιμώξεις συμπεριλαμβανομένης της καντιντίασης, βήχας και κρύωμα με πονόλαιμο.

**Πολύ σπάνια**, έχουν παρουσιαστεί σοβαρές αντιδράσεις και πόνος, ιδιαίτερα στις περιπτώσεις που χρησιμοποιήθηκε μεγαλύτερη ποσότητα κρέμας από τη συνιστώμενη. Δερματικές αντιδράσεις με πόνο στο άνοιγμα του κόλπου έχουν προκαλέσει, σε σπάνιες περιπτώσεις, δυσουρία σε γυναίκες. Σε περίπτωση που παρουσιαστούν παρόμοια συμπτώματα, ζητήστε άμεσα ιατρική βοήθεια.

**5. ΠΩΣ ΝΑ ΦΥΛΑΣΣΕΤΑΙ Η ΚΡΕΜΑ MODIWART®**

Να φυλάσσεται σε θέση την οποία δεν βλέπουν ούτε προσεγγίζουν τα παιδιά.

Δεν απαιτούνται ειδικές συνθήκες φύλαξης για αυτό το φαρμακευτικό προϊόν.

Να μη χρησιμοποιείται η κρέμα MODIWART® μετά την ημερομηνία λήξης που αναγράφεται στην ετικέτα. Η ημερομηνία λήξης αναφέρεται στην τελευταία ημέρα του αναγραφόμενου μήνα.

Οι φακελλίσκοι δεν πρέπει να επαναχρησιμοποιούνται εφόσον έχουν ανοιχτεί.

Τα φάρμακα δεν πρέπει να απορρίπτονται στο νερό της αποχέτευσης ή στα σκουπίδια. Ρωτήστε το φαρμακοποιό σας πώς να πετάξετε τα φάρμακα που δεν χρειάζονται πια. Αυτά τα μέτρα θα βοηθήσουν στην προστασία του περιβάλλοντος.

**6. ΠΕΡΑΙΤΕΡΩ ΠΛΗΡΟΦΟΡΙΕΣ**

**Τι περιέχει η κρέμα MODIWART®**

- Η δραστική ουσία είναι η imiquimod. Κάθε φακελλίσκος περιέχει 250 mg κρέμας (100 mg κρέμας περιέχουν 5 mg imiquimod).

- Τα άλλα συστατικά είναι ισοστεατικό οξύ, βενζυλική αλκοόλη, κητυλική αλκοόλη, στεατική αλκοόλη, λευκή μαλακή παραφίνη, πολυσορβικό 60, στεατικός εστέρας σορβιτάνης, γλυκερόλη, παραϋδροξυβενζοϊκός μεθυλεστέρας (E218), παραϋδροξυβενζοϊκός

προπυλεστέρας (E216), κόμμι ξανθίνης, κεκαθαρμένο ύδωρ.

**Εμφάνιση της κρέμας MODIWART® και περιεχόμενο της συσκευασίας**

- Κάθε φακελλίσκος περιέχει 250 mg λευκής έως υποκίτρινης κρέμας MODIWART® 5%.

- Κάθε κουτί περιέχει 12 φακελλίσκους της μίας χρήσης από από 4 φύλλα πολυεστέρα/ αλουμινίου/ πολυεστέρα/ πολυαιθυλενίου (PET/ALU/PET/LDPE) που περιέχουν 0,25gr κρέμας έκαστος.

**ΚΑΤΟΧΟΣ ΑΔΕΙΑΣ ΚΥΚΛΟΦΟΡΙΑΣ**

ΦΑΡΜΑΖΑΚ ΑΝΩΝΥΜΗ ΦΑΡΜΑΚΕΥΤΙΚΗ ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ δ.τ. PHARMAZAC Α.Ε.,

Ναούσης 31,

104 47 Αθήνα,

τηλ. 210 34 18 890

φαξ: 210 34 18 887

**ΠΑΡΑΣΚΕΥΑΣΤΗΣ:**

GLENMARK GENERICS (EUROPE) LIMITED

The Old Sawmill, Hatfield Park, Hatfield, Hertfordshire, AL9 5PG

United Kingdom

**Το παρόν φύλλο οδηγιών χρήσης εγκρίθηκε για τελευταία φορά στις {μμ-εεεε}**

**ΤΡΟΠΟΣ ΔΙΑΘΕΣΗΣ**

Το φαρμακευτικό αυτό προϊόν χορηγείται με ιατρική συνταγή.